Ńdɔ a ngádúgan ai ma, á ḿbɛ́ Ndá, o tâ, məndím mə́ ngákwí fɔ́ɔ́ á ḿbɛ̄ á sí, ḿfág yǎ ńtólē dzób amú Ndá ē bəbəg̣ə ḿfág yǎ ńtólē dzób. Məndím mə́ suzu ḿfág yǎ ḿbɔ̄ ńnómo Ndá á sí, âlatâr á ńkiɛ́. 2Ńdɔ a ngákúli ma á ḿbɛ̄ yā âkoé a bɔ̌ naa mə́ kīlán ḿfág yā ńsəŋ, a kələ kwí á ḿbɛ̄ yā ńsəŋ éví ó bəbəg̣ə á ńtólē dzób; məndím mə́ kwî ḿfág yā ḿbɔ̄ ńnōm. 3Ńdɔ̄ é mod nyɔ́ á ngásúbū ósú ḿfág yā ǹtólē dzób, ai ńkɔ̄l á ngābə́ bələ́ á mɔ́, ńdɔ a ngávəg mɔŋɔlɔ mə́ mɔ́ akúda m̀bɔ́g; ńdɔ a ngábɔ̄ nâ mə́ daŋ oswé: məndím mə́ kwî ma á mvɔ́ŋɔ́lɔ́. 4Ńdɔ̄ fə a ngádúgan vəg akúda m̀bɔ́g, a bɔ̌ naa mə́ daŋ oswé: məndím mə́ ngakwí ma ǹnyie anə́ mə̄bɔ́ŋ, ńdɔ̄ fə a dúgan vəg akúda m̀bɔ́g, a bɔ̌ naa mə́ daŋ oswé: məndím mə́ ngakwí ma ǹnyie anə́ ángə́də́g. 5Ńdɔ̄ fə a dúgan vəg akúda m̀bɔ́g, məndím mə́ ńtɔ̄á óswē yā mə̄ ngábə́ kīg fə dzǎm daŋ, amú məndím mə ngáman kúlu ndón mə́ ńtɔ̄á édɔ̄g, oswé yā mod a ngábə́ kig dzam daŋ sə nâ a dzɔ́g. 6Ndɔ̄ hḿ á ngādzó ai ma nâ: "Yə o yén fɔ̄ɔ̄, ǎ mɔ̂n mod ?” Ńdɔ a ngákə ai ma, a dúgan fə ai ma á ńtsāg óswé. 7Ai mədúgan ná, mə ńtála abuí bílé á ńtsāg óswé, á kíníŋ ésə̄ ébɛ̄. 8Nyé ai ma nâ: "Mə́ndím mā mâkə ḿfág yā éfǎs ńnam kídí, mâsigi ai Araba ásə, mə́ ngákə ḿfág yā máŋ, mə́ ngákə suan á máŋ, məndím móé mə́ ńtɔ̄á ḿfūbán. 9É vóm ósə oswé tē wálod, və́və̄ə̄ ekokoma ásə yǎ ā nyugudu étēde a yi nyiŋ. Kɔ̌s yâyi bɔ ńnə́məná, amú á nə̄ nâ é vóm ósə məndím mə́tē málod, mâman fúbū dzóm ésə, enyiŋ é ngábuguban é vóm ósə oswé wálod. 10Á ńtsāg óswé, bəlɔ́b bə́ kɔ̄s bâyi bɔ bâyi yǎ mə̄vɔ́d a tíege á Ein Gɛdi a kələ kwí á Ein Eglaím. Kɔ̌s tē yâyi fɔ́ɔ́ fə bɔ hə ákyāí kɔ̄s fə̄ yā máŋ mə̄ ńnēn, etítíb etítíb. 11Hədá bilɔbí bíé ai bitə̌tag bíé byâyǐ kig fûban; byâyi byá dzoge ású yə̄ nâ bə́ bi ǹkǔ. 12Á ńtsāg óswé, ai a kíníŋ ésə̄ ébɛ̄ məkyaí bílé bibumá mə́sə̄ mâyi fái: kíé dzábán təge kód, bibumá byábán təge man. Ngɔn ésə byâyi wúm mīńkpāmáŋ bibumá, amú məndím mə́tē másɔ̄ á ḿfūfúb étɔbɔgɔ. Bibumá byâyi bɔ̌ bīdí yā bádí, kíé dzɔ̂ məbálá.